|  |  |
| --- | --- |
| **Elem tartalma: Jézus levele hozzád**  | Kategória: egyéb |
| Szerkesztő(k): Dr. Farkas László  | Esemény: Tábor |
| Kapcsolódó téma: Szentmise | Kapcsolódó előadás: Valahol Amerikában (színdarab) |
| Régió: Összrégió | Település:  | Időpont: 2014.07. |

Kapcsolódó anyagok:

Törzsanyag:

**Jézus levele hozzád**

(A Valahol Amerikában című színdarabhoz kapcsolva)

Szerkesztette Dr. Farkas László atya a 2014-es Szentmise táborhoz (Tábor neve: Beavatás az ÉLETBE)

Drága Gyermekem!

Remélem, hogy amikor ezeket a sorokat olvasod, már döntöttél, hogy az életet választod és nem a halált. A bőséges életet, melyet én szereztem neked. Bűneid elválasztanak Tőlem és megrabolják a benned lévő életet és örömet. Soha, semmiért ne add cserébe oda ezt az életet és örömet. Én tudom, hogy Te egy jó ember vagy, minden bűnöd ellenére. Tudom vannak dolgok az életedben, melyeket szégyellsz, ami miatt úgy gondolod egyesek leírnak, de ne feledd én változatlanul hiszek benned. Nem nyugszom addig, amíg elő nem hívom a benned lévő új embert, akinek teremtettelek. Én soha nem hagylak el, akkor sem, ha kudarcot vallasz. Én soha nem árulom el a barátságunkat. Nem hagylak a bűn és a halál hatalmában. ÚJ SZÍVED ADOK NEKED. Nagyobb szeretete senkinek sincs annál, mint aki életét adja barátjáért. A barátomnak mondalak Téged, ezért jogod van tudni mi történt. Lehet, hogy Édesanyád még nem mondta el Neked. Mielőtt megszülettél volna valaki meghalt helyetted. Anyád méhében már ismertelek és prófétául rendeltelek, hogy hirdesd szeretetemet az emberek között. De valami elromlott köztünk. A Sátán kikért titeket és el akart ragadni Atyám kezéből. A halál és a bűn árnyékát borította Rád és örökre el akart szakítani Tőlem.  Ekkor nem maradt más hátra, minthogy alászálltam érted a halál és a bűn sötét szakadékába és véremmel kifizettem a váltságot érted, hogy a Sátán szolgaságából kimentselek. Jogod van tudni az igazságot. Amikor a Sátán megrabolta a benned lévő ÉLETET, fényt és boldogságot, mely egyedül Tőlem származik  és az örök életedet követelte bűneid váltságáért nem hagytalak a halál hatalmában. Nem voltam hajlandó végignézni, ahogy vegetálsz és szinte már csak pislákol Benned az élet. Nem tudnám tovább nézni, hogy tőlem elszakadva bűneid szennyében vergődj. A Sátán gyűlölte a benned lévő fényt és boldogságot, mely kapcsolatunkból ragyogott Rád. Ezért minden áron el akart Tőlem választani, hogy kioltsa a Benned Tőlem lévő ÉLETET. Egyetlen módon tudtam elterelni Rólad a figyelmét: magamra irányítottam összes gyűlöletét. Engedtem, hogy helyetted rajtam tombolja ki vérszomját. Vétkeidért én szenvedtem el azt a büntetést, amit Te érdemeltél volna. Alászálltam érted a poklok tornácára és felmentem a keresztre. Ennyire szerettelek. Többé soha senki nem ragadhat el Téged a kezemből. Az enyém vagy. De tudnod kell, hogy szabad vagy. Szeretetem senki sem veheti el Tőled, egyedül Te léphetsz kívül szeretetemen. Dönthetsz így bármikor, de tudd meg, hogy én vagyok az út, az igazság és az élet. Rajtam kívül nincs élet. Miért keresed máshol? Mért keresed ott a szeretetet, ahol nem található. Én meghaltam Érted a kereszten, és hiszek benned, hogy áldozatom nem lesz hiábavaló. LÉGY MÉLTÓ A BARÁTSÁGOMHOZ! Soha többé ne engedj meg magadnak egyetlen félrecsúszott napot sem. Ne engedd meg soha többé magadnak, hogy akár csak egy óráig is Tőlem elszakadva maradj, ha elesnél. Jöjj irgalmam forrásához a Szentgyónásban és én új szívet teremtek benned. Tisztára moslak véremben. Én hiszek Benned. Te hiszel Bennem. Hiszed, hogy én vagyok Jézus Krisztus Isten Fia a Te Megváltód (ICHTÜSZ)? Én vagyok a Szent, erős és halhatatlan Isten. Rajtam kívül nincsen más. LÉGY HŰ A RÁD HAGYOTT ÖRÖKSÉGEMHEZ! A boldogság és az élet útját éltem eléd, majd utolsó vacsorámon végrendeletemben meghagytam: mindazért cserébe, amit tettem érted, egyetlen kérésem van Hozzád: minden vasárnapodat szenteld a barátságunknak és járulj oltárom asztalához, hogy magadhoz vedd azt a Kenyeret, amely az ÉLETET táplálja benned. Nem akarom újra végignézni, ahogy elszivárog az ÉLET belőled. Ne feledd: Aki eszi az én testemet és issza az én véremet, az Bennem marad, én Őbenne. Annak örök ÉLETE VAN és én feltámasztom őt az utolsó napon. De ha nem eszitek az én testemet és nem isszátok az én véremet, nem lesz élet bennetek. Fájna látnom Téged asztalomnál ülni és távol maradni Szent Testem és Vérem vételétől. Neked és testvéreinknek terítettem asztalt. Fájna, ha otthon maradnál. Nem akarom végignézni, hogy nem vagy ott, amikor szeretetem legnagyobb kinyilvánítását teszem feléd és jelenvalóvá válik érted hozott keresztáldozatom és feltámadásom. Azt akarom, hogy sose feledd el, hogy ki vagy, ezért viszlek minden Szentmisén a keresztem alá, hogy megünnepeld mennyire szeretve vagy. E nélkül könnyen elfelejted értékesnek látni magad. Az életemnél is többet érsz nekem. Én mennyit érek Neked? Soha ne gyere hozzám üres kézzel! Hozd el a te áldozatodat és akiket szeretsz és meglásd isteni erő árad ki majd velem egyesített emberi áldozataidból azokra, akikért felajánlod. Én gyógyítom és áldom a világot a családod és szeretteid a Szentmiséiden keresztül. Én Veled vagyok minden nap a világ végezetéig.

                                                                         Barátod:           Jézus

ui. A vasárnapi (akár hétköznapi) otthoni Szentmiséken túl itt az ifjúsági régiós mentés közösségben is mindig találkozhatsz Velem és új TestVéreiddel, akiket ezekben a napokban szereztem neked. Remélem hamarosan találkozunk!

Eszközigény: